**ברנדון קייל באומן** (באנגלית: **Brandon Kyle Bowman**; נולד ב-15 באוקטובר 1984) הוא כדורסלן אמריקאי-ישראלי המשחק בעמדת הסנטר במכבי חיפה מהליגה הלאומית בכדורסל.

קריירת תיכונים ומכללות
----------------------

באומן למד בבית הספר התיכון בווסטצ'סטר, קליפורניה, שם בשנת הסיניור שלו העמיד ממוצעים של 14 נקודות ושמונה ריבאונדים והוביל את קבוצתו למאזן 32–2, אליפות מדינת קליפורניה בדרג I-A ומקום ראשון בדירוג USA Today. ב-2002 שיחק במדי נבחרת ארצות הברית בטורניר אלברט שוויצר הבין-לאומי לנוער במנהיים, גרמניה.

לאחר שסיים את התיכון שיחק באומן כדורסל מכללות במדי אוניברסיטת ג'ורג'טאון. בעונת הפרשמן שלו הוא פתח בחמישייה בכל 30 משחקי הקבוצה והעמיד ממוצעים של 7.8 נקודות ו-4.6 ריבאונדים למשחק, ובעונת הסופומור העלה את ממוצעיו ל-15.9 נקודות (מקום שני בקבוצה) והוביל את הקבוצה בריבאונדים (8.1) וחסימות (1.3) למשחק. בשנת הג'וניור שלו נבחר באומן לחמישיית העונה השלישית של ליגת ביג איסט, והיה מלך הסלים של הקבוצה עם 15.7 נקודות למשחק. כמו כן הוא העמיד ממוצעים של 6.1 ריבאונדים ו-1.2 חטיפות למשחק. בקיץ 2005 הוא הכריז על מועמדותו לדראפט ה-NBA, אך לבסוף ויתר עליו וחזר לג'ורג'טאון לעונתו האחרונה. בעונת הסיניור שלו הוא רשם ממוצעים של 10.9 נקודות, 5.1 ריבאונדים ו-1.9 אסיסטים.

קריירה מקצועית
--------------

### עונת 2006/07

לאחר שלא נבחר בדראפט ה-NBA ‏2006 הצטרף באומן לפורטלנד טרייל בלייזרס לליגת הקיץ של ה-NBA. ב-2 באוקטובר 2006 הוא חתם בניו ג'רזי נטס, אך נחתך מסגלה ב-19 באוקטובר.

ב-2 בנובמבר 2006 נבחר בבחירה ה-11 על ידי בייקרספילד ג'אם בדראפט ליגת הפיתוח של ה-NBA. במדי הג'אם הוא העמיד ממוצעים של 13.7 נקודות ו-6.3 ריבאונדים למשחק.

### עונת 2007/08

ביולי 2007 שיחק באומן במדי לוס אנג'לס קליפרס בליגת הקיץ. באוקטובר הוא נרכש מחדש על ידי בייקרספילד ג'אם, אך ב-2 בינואר 2008 ביטל את חוזהו בקבוצה וחתם בבאסקט דראגי נובארה (איט') מהליגה האיטלקית השנייה בכדורסל עד סיום העונה.

### עונת 2008/09

ביולי 2008 שיחק באומן במדי ניו אורלינס הורנטס בליגת הקיץ, ובאוגוסט חתם בטלקום בון מהבונדסליגה הגרמנית והיורוצ'לנג', במדיה קלע 14.2 נקודות למשחק והגיע לגמר הליגה, בו הפסידה בון 2–3 למועדון הכדורסל אולדנבורג.

### עונת 2009/10

בספטמבר 2009 חתם באומן בפילדלפיה 76', אך שוחרר מהקבוצה ב-21 באוקטובר.

ב-17 בנובמבר 2009 חתם בטופאש בורסה מהסופרליגי הטורקית עד לסיום העונה, והעמיד במדיה ממוצעים של 14.9 נקודות ו-7.3 ריבאונדים.

### עונת 2010/11

ביולי 2010 שיחק באומן במדי שארלוט בובקאטס בליגת הקיץ, ומאוחר יותר חתם באקדמיק סופיה מליגת העל הבולגרית בכדורסל. ב-25 בינואר 2011 עזב את הקבוצה וחתם בלה-מאן סארת מליגת העל הצרפתית, ובמרץ עזב את לה-מאן וחתם בז'לזניק בלגרד מליגת העל הסרבית בכדורסל.

### עונת 2011/12

ב-1 באוגוסט 2011 חתם באומן במכבי ראשון לציון מליגת העל בכדורסל לעונת 2011/2012. הוא הגיע עם הקבוצה לחצי גמר הליגה והעמיד ממוצעים של 15.7 נקודות ו-8.2 ריבאונדים למשחק.

### עונת 2012/13

ביולי 2012 נבחר באומן בבחירה התשיעית בדראפט ליגת העל הקוריאנית בכדורסל על ידי וונז'ו דונגבו פרומי. באוקטובר הוא הועבר לסיאול סמסונג ת'אנדרס, ממנה שוחרר לאחר ארבעה משחקים.

ב-11 בינואר 2013 חתם בהפועל גלבוע גליל עד לסיום עונת 2012/2013, אך שוחרר ממנה כעבור חודש בעקבות בעיות בברכו. שבוע בלבד לאחר מכן סיכם בברק נתניה, אך לא שיחק בה בשל תקנון איגוד הכדורסל שאוסר על שחקן שחתם בקבוצה אחת לעבור לקבוצה אחרת.

### עונת 2013/14

ב-22 בנובמבר 2013 חתם באומן ברסטה פכטה הגרמנית לעונת 2013/14, במדיה רשם 13 נקודות ו-6 ריבאונדים למשחק.

ב-13 במאי 2014 חתם בוולינגטון סיינטס מליגת העל של ניו זילנד, במדיה העמיד ממוצעים של 18.5 נקודות, 7.4 ריבאונדים ו-3.2 אסיסטים וזכה באליפות.

### עונת 2014/15

ב-24 ביוני 2014 חתם באומן במדי ביירוית הגרמנית לעונת 2014/15, וקלע במדיה 13.6 נקודות למשחק.

ב-19 ביוני 2015 חתם לחודש באטניינסס דה מנאטי מפוארטו ריקו.

### עונת 2015/16

ב-12 בדצמבר 2015 חתם באומן בא.א.ק. לרנקה מליגת העל הקפריסאית בכדורסל והיורופקאפ לעונת 2015/2016. במדי לרנקה הוא זכה באליפות קפריסין ורשם ממוצעים של 16 נקודות ו-6.8 ריבאונדים למשחק בליגה ו-11.6 נקודות ו-6.2 ריבאונדים למשחק ביורופקאפ.

### עונת 2016/17

ב-5 באוקטובר 2016 חתם בספירו שרלרואה מליגת העל הבלגית בכדורסל. ב-11 בינואר 2017 הוא נפרד משרלרואה ולמחרת חתם במכבי עירוני קריית גת מליגת העל. בסיום עונת 2016/2017 ירדה קריית גת לליגה הלאומית בכדורסל, אך באומן רשם ממוצעים של 16.1 נקודות ו-6.4 ריבאונדים למשחק.

### עונת 2017/18

ב-28 באוגוסט 2017 חתם באומן לשנתיים במכבי חיפה מליגת העל. ב-23 באוקטובר 2017 קלע באומן שיא קריירה של 32 נקודות, כולל שלשה ששלחה את המשחק להארכה, בניצחון 89–85 על עירוני נס ציונה, ונבחר למצטיין המחזור השלישי של עונת 2017/2018. בסיום העונה ירדה חיפה לליגה הלאומית, ובאומן העמיד ממוצעים של 11 נקודות ו-5.3 ריבאונדים למשחק.

### עונת 2018/19

ב-26 בינואר 2019 חתם באומן במכבי רחובות לשארית עונת 2018/2019 בליגה הלאומית בכדורסל, בסיומה ירדה הקבוצה לליגה הארצית.

במאי 2019 הצטרף להוקס ביי הוקס מהליגה הניו זילנדית, והעמיד במדיה ממוצעים של 24.2 נקודות ו-9.7 ריבאונדים למשחק.

### עונת 2019/20

ב-2019 חתם באומן בפאניוניוס מליגת העל היוונית בכדורסל, אך שיחק במדיה שלושה משחקים בלבד לפני ששוחרר בעקבות עזיבתו את המדינה והאשמתו ב"חוסר מקצועיות". באומן טען בתגובה כי המועדון עיכב את תשלום שכרו והפר את חוזהו.

### עונת 2020/21

ב-7 בספטמבר 2020 חתם באומן בגיסן 46' מהבונדסליגה הגרמנית.

### עונת 2023/24

ב-14 בדצמבר 2023 קיבל באומן אזרחות ישראלית וחזר למכבי חיפה בליגה הלאומית.

חיים אישיים
-----------

באומן הוא בנם של טום ושרון באומן, ויש לו שלושה אחים ואחות. הוא גם דודנם של שחקני ה-NBA לשעבר סמאקי ואנטואן ווקר.

באומן נשוי לחן, ישראלית, ולשניים ילד משותף. בדצמבר 2023 קיבל אזרחות ישראלית.

קישורים חיצוניים
----------------

* פרופיל, באתר Sports-Reference
* פרופיל, באתר eurobasket
* פרופיל, באתר איגוד הכדורסל הישראלי
* פרופיל, באתר מנהלת ליגת העל בכדורסל

הערות שוליים
------------

1. 1 2 3  Brandon Bowman, אוניברסיטת ג'ורג'טאון
2. 1 2 3 4 5 6 7  Brandon Bowman, Proballers
3. ↑  "Nets Waive Bowman". *NetsDaily*. 19 באוקטובר 2006. `{{cite web}}`:  (עזרה)
4. ↑  Brandon Bowman, ליגת הפיתוח של ה-NBA
5. ↑  "Telekomm Bonn signs Brandon Bowman". *The Hoop*. 12 באוגוסט 2008. `{{cite web}}`:  (עזרה)
6. ↑  קייט פגאן. "Sixers fill training camp roster". *פילדלפיה אינקוויירר*.
7. ↑  קייט פגאן. "76ers waive Dionte Christmas, Bowman". *פילדלפיה אינקוויירר*.
8. ↑  שי לוי, ‏ברנדון באומן חתם במכבי ראשל"צ לעונה הקרובה, באתר ONE‏, 31 ביולי 2011
9. 1 2 3  ברנדון בואומן, באתר מנהלת ליגת העל בכדורסל
10. ↑  "2012 Korean Basketball League Draft Results". אורכב מ-המקור ב-14 במאי 2014. נבדק ב-2023-12-21. `{{cite web}}`:  (עזרה)
11. ↑  שי לוי, ‏יש חיזוק: גלבוע/גליל החתימה את ברנדון באומן, באתר ONE‏, 11 בינואר 2013
12. ↑  אור שקדי‏, גלבוע/גליל: ברנדון באומן שוחרר מהקבוצה, באתר וואלה!‏, 19 בפברואר 2013
13. ↑  אור שקדי‏, ברק נתניה: ברנדון באומן לא יצטרף בשל סעיף תקנוני, באתר וואלה!‏, 27 בפברואר 2013
14. ↑  "Ruthless Saints release import". *Stuff*. 13 במאי 2014. `{{cite web}}`:  (עזרה)
15. ↑  2014 NBL Champions: Wellington Saints, nznbl.basketball
16. ↑  אפרת עמורבן, קריית גת: ברנדון באומן מצטרף, באתר ynet, 12 בינואר 2017
17. ↑  איתן גליקמן, מכבי חיפה: ברנדון באומן חתם לשנתיים, באתר ynet, 28 באוגוסט 2017
18. ↑  אבי סגל, התרוממו: 85:89 למכבי חיפה על נס ציונה, באתר ישראל היום, 23 באוקטובר 2017
19. ↑  מצטיין המחזור השלישי: ברנדון בואומן, באתר מנהלת ליגת העל בכדורסל
20. ↑  כפיר חודרה, ‏התשובה בצבע: ברנדון באומן חתם במכבי רחובות, באתר ONE‏, 26 בינואר 2019
21. ↑  אנדראה סינג (11 במאי 2019). "Basketball: Hawks put the hapless Taranaki Mountainairs through wringer for mind fix". *הניו זילנד הראלד*. נבדק ב-2023-12-21. `{{cite web}}`:  (עזרה)
22. ↑  אמיליאנו קארצ'יה (28 בפברואר 2020). "Panionios fires Brandon Bowman for leaving the country and missing last four practices". *ספורטנדו*. נבדק ב-2023-12-21. `{{cite news}}`:  (עזרה)
23. ↑  אמיליאנו קארצ'יה (29 בפברואר 2020). "Brandon Bowman replies to Panionios: They breached contract. Their accusations are 1000% false". *ספורטנדו*. נבדק ב-2023-12-21. `{{cite news}}`:  (עזרה)
24. ↑  "Brandon Bowman signs with Giessen 46ers". *ספורטנדו*. 7 בספטמבר 2020. נבדק ב-2023-12-21. `{{cite web}}`:  (עזרה)
25. 1 2  ברנדון באומן קיבל אזרחות וחתם במכבי חיפה, באתר ONE‏, 14 בדצמבר 2023
26. ↑  אפרת עמורבן, תחקיר | סרט תעודה כחולה: על סערת המתאזרחים, באתר ynet, 2 ביוני 2020